  Майя Бывальцева Быдӟым Атыкай ожын Вормонлы 75 ар тырмонлы Удмуртиын 94 процентэз ветеранъёс одӥг пол тыриськись коньдонэз басьтӥзы ни. Со сярысь элькун тӧролэн но кивалтэтлэн пресс-службазы ивортэ. Росси азьмуртлэн Владимир Путинлэн косэтэзъя Удмуртиын тыронъёсты 10 сюрс 860 адями басьтоз. Со понна 597 миллион 800 сюрс манет висъязы Быдэн 75 сюрс манетэн 2 сюрс 223 адями басьтоз – Быдӟым Атыкай оже пыриськемъёс но сӧсырмемъёс, оже пыриськемъёслэн но сӧсырмемъёслэн пал кышнооссы, «Котыртэм Ленинградын улӥсьлы» пусэн пусъемъёс, фашистъёслэн концлагерьёсазы быдэ вуымтэзы дыръя шедемъёс. Соослы оглом 166 миллион манет тырозы. Элькунысь ож мышкын ужам 8 сюрс 637 адями быдэн 50 сюрс манетэн басьтоз. Со понна 431 миллион, 800 сюрс манет висъязы. Федерал тыронъёс сяна, Удмуртиын улосвыл юрттэт чакламын. Элькун тӧролэн косэтэзъя Быдӟым Атыкай ожысь ветеранъёс, сӧсырмемъёс, котыртэм Ленинградын улэмъёс, концлагере быдэ вуымтэ дыръязы шедемъёс быдэн 4 сюрс манетэн басьтозы. Ож мышкын ужамъёслы 2 сюрс манетэн сётозы. Та тыронъёсты озьы ик ваньмызлы сямен ветеранъёслы вуттӥзы ни. Пенсиосты но тыронъёсты нуллон дыръя доразы вылымтэ муртъёс доры 19-тӥ оштолэзёзь вылысь вуылы кулэ Ватсалом, одӥг пол сётӥськись тыронъёсты сяна, Россиысь почта пенсиосты дырызлэсь вазь вуттон ужез но йылпумъя. Та дырлы элькунысь 144 сюрс 500 пенсионеръёс доразы коньдон басьтӥзы ни. Тыронъёсты дырызлэсь вазь вуттон понна вань кужымъёсмы кутэмын, со пӧлын транспорт, ӧнерчиос, ужан тӥрлык: кылсярысь, Вавож ёросысь Гуляево гуртын улӥсьёс доры почтаын ужасьёс пыжен ветлӥзы, нош Яр ёросысь кыдёкысь гуртъёсы нӧд нуналъёсы почтальон пенсиосты кыткем валэн нуллӥз Андрей Сивцов, Федерал почта ёзэслэн элькунъя управлениезлэн кивалтӥсезПенсиосты сётъян уже Удмуртиын 1 сюрс 200-лэсь трос почтальонъёс кыскемын. Ваньзы утиськон амалъёсты куто. Почтальон доре лыктыку, арлыдоос коммунальной юрттэт, сотовой но дорысь телефон понна коньдон тырыны, газет-журналъёслы гожтӥськыны быгато. Тегъёс: Мерлык Ижкар Удмуртия пенсия коньдон ВормонНунал ветеранъёс  